F.Ağamalı. Təşəkkür edirəm, hörmətli Ziyafət müəllim. Hörmətli millət vəkilləri, biz bu yaxınlarda hörmətli Elmira Süleymanovaya yenidən səs verdik. Onun ötən fəaliyyətini müsbət qiymətləndirdik və düşündük ki, Elmira xanım qazanmış olduğu təcrübə ilə növbəti zaman kəsiyində, ona verilmiş səlahiyyət müddətində öz işini daha yüksək səviyyədə quracaqdır. Düşünürəm ki, millət vəkillərinin əksəriyyəti bu təəssüratla yaşayır. Burada deyilən sözlər də, yəqin ki, Elmira xanım tərəfindən normal qəbul olunacaq və tənqidi fikirlərə səmimi münasibət ifadə ediləcək. Bu baxımdan mən də fikirlərimi konkret şəkildə tənqidi məqamlar üzərində qurmaq istərdim.